(Ministru kabineta

2022. gada xx. ….

rīkojums Nr. xxx)

**Plāns "Pasākumu programma laba jūras vides stāvokļa panākšanai**

**2022. - 2027. gadā"**

**Rīga, 2022**

**Saturs**

[1. Kopsavilkums 5](#_Toc444092966)

[2. Esošās situācijas raksturojums jūras vides politikas jomā 10](#_Toc444092967)

[2.1. Sasaiste ar citiem attīstības plānošanas dokumentiem 10](#_Toc444092968)

[2.2. Jūras vides stāvoklis un to ietekmējošās slodzes 13](#_Toc444092969)

[2.3. Jūras vides mērķi 13](#_Toc444092970)

[3. Pasākumu programma 15](#_Toc444092971)

[3.1. Pasākumu programmas izstrādes metodika un process 15](#_Toc444092972)

[3.2. Esošo un plānoto tautsaimniecības nozaru pasākumu ar ietekmi uz jūras vidi vispārējs izvērtējums 15](#_Toc444092973)

[3.3. Novērtējums riskam nesasniegt jūras vides mērķus un labu jūras vides stāvokli 15](#_Toc444092974)

[3.4. Pasākumi jūras vides mērķu sasniegšanai un LJVS panākšanai 16](#_Toc444092975)

[3.5. Izņēmuma piemērošana papildu pasākumu ieviešanai un vides mērķu sasniegšanai attiecībā uz D5 ”Eitrofikācija” 17](#_Toc444092976)

[3.6. Pasākumu programmā ietvertie telpiskās aizsardzības pasākumi 17](#_Toc444092977)

[3.6.1. Esošie telpiskās aizsardzības pasākumi. Latvijas aizsargājamās jūras teritorijas 18](#_Toc444092978)

[3.6.2. Jūras telpiskais plānojums 18](#_Toc444092979)

[4.Teritoriālā perspektīva 18](#_Toc444092980)

[5. Pasākumu programmas starptautiskā un reģionālā saskaņošana 18](#_Toc444092981)

[6. Sabiedrības līdzdalības nodrošināšana 18](#_Toc444092982)

[7. Ietekmes novērtējums uz valsts un pašvaldību budžetu 18](#_Toc444092983)

[8. Pārskata sniegšanas un novērtēšanas kārtība 19](#_Toc444092984)

[9. Stratēģiskais ietekmes uz vidi un pārrobežu ietekmes novērtējums 20](#_Toc444092985)

**Pielikumi**

**1. pielikums.** Kopsavilkums par 2022.-2027. gadā nepieciešamajiem pasākumiem jūras vides mērķu sasniegšanai un LJVS panākšanai un saglabāšanai.

**2. pielikums.** Tautsaimniecības nozaru esošo un plānoto pasākumu ar ietekmi uz jūras vidi vispārējs izvērtējums.

**3. pielikums.** Novērtējums riskam nesasniegt jūras vides mērķus un labu jūras vides stāvokli.

**4. pielikums.** Izņēmumu piemērošana: izņēmumu piemērošanas izvērtējums nesamērīgu izmaksu dēļ un izņēmuma piemērošana papildus pasākumu ieviešanai un vides mērķu sasniegšanai attiecībā uz D5 „Eitrofikācija”.

**5.pielikums**. Nepieciešamo papildu pasākumu sociālekonomiskais novērtējums.

**6.pielikums.** Nepieciešamo papildu pasākumu pamatojums.

**Izmantotie saīsinājumi**

Direktīva Eiropas Parlamenta un Padomes 2008.gada 17.jūnija Direktīva 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva)

EEZ ekskluzīvā ekonomiskā zona

EK Eiropas Komisija

ES Eiropas Savienība

ESI fondiEiropas Reģionālās attīstības fonds, Eiropas Sociālais fonds, Kohēzijas fonds, Eiropas lauksaimniecības fonds lauku attīstībai, Eiropas Jūrlietu, zivsaimniecības un akvakultūras fonds

HELCOM Baltijas jūras vides aizsardzības komisija (Helsinku komisija)

ISS invazīvās svešās sugas

IVN ietekmes uz vidi novērtējums

ĪADT īpaši aizsargājama dabas teritorija

JVM jūras vides mērķis

LHEI Daugavpils Universitātes aģentūra “Latvijas Hidroekoloģijas institūts”

LVĢMC Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs”

LJVS labs jūras vides stāvoklis

MK Ministru kabinets

UBAP upju baseinu apgabalu apsaimniekošanas plāni

VARAM Vides aizsardzības un reģionālās attīstības ministrija

**Izmantoto terminu skaidrojums**

**Pasākums** – jebkura rīcība nacionālā, reģionālā, Eiropas Savienības (turpmāk – ES) vai starptautiskā līmenī, kuras rezultātā tiek panākts vai saglabāts labs jūras vides stāvoklis un tiek sasniegti noteiktie jūras vides mērķi.

Lai visā ES nodrošinātu vienotu pieeju Direktīvas prasību interpretācijai, pasākumus iedala „esošos (pamata)” un „papildu” pasākumos.

**Esošie (pamata) pasākumi**:

* LJVS sasniegšanai un saglabāšanai nozīmīgi pasākumi, kuri ir pieņemti saistībā ar citām politikām un ir jau ieviesti (**1a**);
* LJVS sasniegšanai un saglabāšanai nozīmīgi pasākumi, kuri ir pieņemti saistībā ar citām politikām, bet vēl nav ieviesti vai arī ieviesti nepilnīgi (**1b**).

**Papildu pasākumi**:

* papildu pasākumi LJVS sasniegšanai un saglabāšanai, kuri balstās uz esošu ES tiesību aktu un starptautisku līgumu ieviešanas procesiem, bet pārsniedz to noteiktās prasības (**2a**);
* papildu pasākumi LJVS sasniegšanai un saglabāšanai, kuri nav saistīti ar esošiem ES tiesību aktiem un starptautiskiem līgumiem (**2b**).

**Detalizēts skaidrojums, piemēri.** Izpētes pasākumi atbilstoši ES vadlīnijām netiek klasificēti kā “pasākumi”. Šādus papildu pasākumus varētu norādīt pasākumu programmā kā “papildinošos pasākumus”. Rīcības Direktīvas citu pantu prasību ieviešanai (tajā skaitā, vides stāvokļa monitoringam) nevar tikt uzskatītas kā “pasākumi”. Tomēr pasākumu programmā ieteicams norādīt arī šādus pasākumus, ja tiem nav stingri noteikta normatīvā regulējuma un finansējuma, kas var radīt nenoteiktību pasākumu ieviešanai.

Ja LJVS panākšanai nepieciešamais pasākums ir saistīts ar nacionālas nozīmes stratēģiskās plānošanas dokumentu (piemēram, Vides politikas pamatnostādnēm 2021.-2027.gadam[[1]](#footnote-1), Prioritāro rīcību programmu Natura 2000 tīklam Latvijā (2021–2027)), tas ir klasificēts kā pamata pasākums (1b), ja tas tiešā veidā ir saistīts ar ES regulējuma (ES regulu un direktīvu) prasību ieviešanu, vai ja tā ieviešana jau ir uzsākta un/vai tam ir skaidri noteikts finansējums. Citādi šāds pasākums ir klasificēts kā papildu pasākums.

Ja nepieciešamais pasākums ir saistīts ar spēkā esošajā HELCOM “Baltijas jūras rīcības plānā” (BJRP) minētu rīcību (pasākumu), tas ir klasificēts kā pamata pasākums (1b), ja šāds vai līdzīgs pasākums jau ir pieņemts saistībā ar citām nacionālā līmeņa politikām. Citādi šāds pasākums ir klasificēts kā papildu pasākums (2a).

Eiropas Parlamenta un Padomes2008.gada 17. jūnija Direktīva 2008/56/EK, ar ko izveido sistēmu Kopienas rīcībai jūras vides politikas jomā jeb Jūras stratēģijas pamatdirektīva (turpmāk – Direktīva) nosaka Eiropas Savienības dalībvalstu atbildību par laba jūras vides stāvokļa panākšanu to jurisdikcijā esošajos jūras ūdeņos. Direktīvas prasības ir pārņemtas ar Jūras vides aizsardzības un pārvaldības likumu (turpmāk – Likums) un Ministru kabineta 2010.gada 23.novembra noteikumiem Nr.1071 „Prasības jūras vides stāvokļa novērtējumam, laba jūras vides stāvokļa noteikšanai un jūras vides mērķu izstrādei”.

Atbilstoši Direktīvas un Likuma prasībām, Latvijai ir jāizstrādā un jāīsteno jūras stratēģija, kas ir vispusīgs, secīgi izstrādātu sistemātisku pasākumu kopums, lai panāktu un saglabātu labu jūras vides stāvokli, novērstu jūras vides stāvokļa pasliktināšanos Latvijas jurisdikcijā esošajos jūras ūdeņos. Jūras stratēģija ietver:

1) jūras vides stāvokļa sākotnējo novērtējumu (turpmāk – jūras novērtējums), laba jūras ūdeņu vides stāvokļa definēšanu, vides kvalitātes mērķu un rādītāju noteikšanu (2012.g.; 2018.g.);

2) jūras vides monitoringa programmas izstrādi (2014.g.; 2020.g.);

3) pasākumu programmas izstrādi (2015.g., 2021.g.) un īstenošanu.

Jūras stratēģiju izstrādā un īsteno sešu gadu ciklos, sākot ar 2012.gadu.

# 1. Kopsavilkums

Saskaņā ar Likuma 15. panta trešo daļu Vides aizsardzības un reģionālās attīstības ministrija (turpmāk – Ministrija) ir izstrādājusi aktualizēto plānu "Pasākumu programma laba jūras vides stāvokļa panākšanai 2022.-2027.gadā" (turpmāk – Programma). Saskaņā ar Likuma 15. panta trešajā daļā noteikto Ministrija ne retāk kā reizi sešos gados pārskata Programmu un, ja nepieciešams, to atjauno. Saskaņā ar Likuma 12.pantu pirmo Programmu (2016. – 2020.gadam, spēkā līdz 2021.gadam, ieskaitot) Ministrija izstrādāja un Ministru kabinets apstiprināja 2016.gadā[[2]](#footnote-2).

**Programmas mērķis** ir noteikt nepieciešamos pasākumus **stratēģiskā mērķa** – laba jūras vides stāvokļa panākšanai un saglabāšanai Latvijas jurisdikcijā esošajos jūras ūdeņos atbilstoši Direktīvas un Likuma prasībām. Tās **sagaidāmais rezultāts** –īstenojot Programmā paredzētos pasākumus, tiek sasniegti uz jūras novērtējuma pamata noteiktie jūras vides mērķi un tiek saglabāts vai panākts labs jūras vides stāvoklis Latvijas jurisdikcijā esošajos jūras ūdeņos, kā tas noteiktsDirektīvā un Vides politikas pamatnostādnēs 2022. - 2027.gadam.

Programmas izstrāde balstīta uz 2018.gadā Latvijas Hidroekologijas institūta (turpmāk – LHEI) izstrādāto jūrasnovērtējumu, laba jūras vides stāvokļa (LJVS) definējumu un noteiktajiem jūras vides mērķiem (JVM)[[3]](#footnote-3). Līdztekus vides stāvokļa vērtējumam, jūras novērtējums ietver gan slodžu uz jūras vidi analīzi, gan jūras izmantošanas ekonomisko un sociālo analīzi[[4]](#footnote-4), tai skaitā, novērtējumu nākotnes attīstības tendencēm jūras izmantošanā (sauktu par „bāzes scenāriju”).

Lai Programmu izstrādātu atbilstoši Direktīvā un Likumā noteiktajām prasībām, papildus 2018.gada jūras novērtējumam 2017. - 2022.gadā veikti padziļināti pētījumi ES Eiropas Jūrlietu un zivsaimniecības fonda finansētā projekta „Zināšanu uzlabošana jūras vides stāvokļa jomā” (projekta Nr. 17-00-F06803-000001)[[5]](#footnote-5) (turpmāk – EJZF projekts) ietvaros.

Izvērtējot risku nesasniegt LJVS, konstatēts, ka esošais stāvoklis lielā mērā nesaskan ar LJVS, tāpēc tikai pamata pasākumu īstenošana nenodrošinās būtiskus uzlabojumus. Tāpēc tiem kvalitatīvajiem raksturlielumiem, kuriem identificēts lielākais risks nesasniegt LJVS – D1 “Bioloģiskā daudzveidība”, D2 “Svešās sugas”, D5 “Eitrofikācija”, D8 “Piesārņojošās vielas” un D10 “Jūru piesārņojošie atkritumi” – ir noteiktinepieciešamie papildu pasākumi.Visi identificētie papildu pasākumi ir tehniski īstenojami. Kopsavilkums par nepieciešamajiem pasākumiem jūras vides mērķu sasniegšanai un LJVS panākšanai un saglabāšanai sniegts 1.pielikumā.

**1.tabula. Programmas kopsavilkums atbilstoši ES vadlīnijām[[6]](#footnote-6).**

|  |  |
| --- | --- |
| **Sniedzamā informācija atbilstoši ES vadlīnijām** | **Informācija Programmā** |
| Kodolīgs kopsavilkums par izmaiņām, salīdzinot ar pasākumu programmu Direktīvas ieviešanas pirmajā ciklā (2015.-2021.) | Iepriekšējā ES plānošanas periodā (2014.-2020.) Latvijā īstenotie pētījumi ļāva izstrādāt daudz detalizētākus un, ciktāl iespējams, kvantitatīvus novērtējumus riskam nesasniegt LJVS. Tādējādi bija iespējams detalizētāk izstrādāt un pamatot nepieciešamos pasākumus vides mērķu un LJVS panākšanai. Rezultātā pasākumu programmā ir ietverts ievērojams skaits jaunu pamata un papildu pasākumu, kas būtu jāīsteno nākamajā plānošanas periodā (2022.-2027.gadā). |
| Atjaunotās Programmas atbilstība jūras vides mērķiem | Mērķi atspoguļoti 2018.gada jūras stāvokļa novērtējumā un ņemti vērā pasākumu programmā. |
| Aktualizēts esošo politikas pasākumu pārskats | Atjaunotajā pasākumu programmā ir nākuši klāt jauni pamata pasākumi, kuru īstenošana ir plānota līdz 2027.gadam un kuri ir nozīmīgi LJVS sasniegšanai (1b pasākumi). Tie izriet no jaunām prasībām ES un starptautiskos nolīgumos un politikas plānošanas dokumentos un nacionāliem politikas plānošanas dokumentiem atbilstošam laikam periodam. Apkopojums par šādiem politikas ietvariem un pasākumiem sniegts Programmas 2. pielikumā “Esošo un plānoto tautsaimniecības nozaru politikas pasākumu ar pozitīvu ietekmi uz jūras vidi vispārējs izvērtējums.” |
| Īss analīzes kopsavilkums par Programmas pasākumu (atjaunināts esošo pasākumu un pirmā cikla jauno pasākumu saraksts) ieguldījumu vides mērķu un LJVS sasniegšanā, kā arī nepilnību analīze. | Kvalitatīvajiem raksturlielumiem, kuriem esošais stāvoklis novērtēts kā neatbilstošs LJVS, tika izstrādāts novērtējums riskam 2027.gadā nesasniegt jūras vides mērķus un LJVS. Riska novērtējums ir balstīts uz “bāzes scenāriju”, kas ietver novērtējumu sagaidāmajām izmaiņām slodzēs, ņemot vērā sagaidāmo jūras izmantošanas aktivitāšu attīstību un esošo politiku pasākumu efektu, kas ietekmē slodzes. Tādējādi ir novērtēts esošo politiku noteikto pasākumu ieguldījums jūras vides mērķu un LJVS panākšanā. Riska novērtējums sniedz arī informāciju par sagaidāmo slodžu samazinājumu un esošās situācijas salīdzinājumu ar izvirzītajiem vides mērķiem, kā arī par politikas trūkumiem, kuru novēršanai nepieciešami papildu pasākumi.  Apkopojums par riska novērtējuma rezultātiem ir sniegts Programmas 3. pielikumā “Novērtējums riskam nesasniegt jūras vides mērķus un labu jūras vides stāvokli”. Pilni novērtējuma rezultāti ir sniegti EJZF projekta[[7]](#footnote-7) kvalitatīvo raksturlielumu tematiskajās atskaitēs un priekšlikumos atjaunotajai Programmai. |
| Pārskats par jaunajiem papildu pasākumiem, kas pieņemti otrajā ciklā saskaņā ar Direktīvu, ar pilnu aprakstu, ja tie nav aprakstīti citur, vai ar atsauci uz dokumentu, kurā ir pilns apraksts. | Balstoties uz riska novērtējuma rezultātiem un identificētajiem politikas trūkumiem, tika izstrādāti nepieciešamie papildu pasākumi. Atjaunotajā programmā ir ietverti jauni papildu pasākumi kvalitatīvajiem raksturlielumiem D1, D2, D5, D8 un D10. Šiem pasākumiem būs pozitīva ietekme arī saistībā ar citiem kvalitatīvajiem raksturlielumiem (īpaši D3, D4, D6, D9). Pasākumu kopsavilkums ir sniegts Programmas 1.pielikumā un pasākumu pamatojums – 6.pielikumā. Papildu informācija par katru pasākumu ir sniegta EJZF projekta kvalitatīvo raksturlielumu tematiskajās atskaitēs. |
| Pirmajā ciklā pieņemto jauno pasākumu atjaunināto aprakstu kopsavilkums, kas kopš tā laika ir atjaunināts/papildināts, norādot atsauci uz dokumentu, kurā ir pilns atjauninātais apraksts. | Atjaunotā Programma ietver trīs papildu pasākumus, kas ir aktualizēti / precizēti no iepriekšējās Programmas. Tie ir izpētes pasākumi, kurus nepieciešams turpināt arī nākamajā plānošanas periodā saistībā ar: 1) svešo sugu izplatības tendencēm un ietekmēm, 2) nacionālo aprēķinu biogēnu slodzes samazināšanai uz piekrastes ūdeņiem un 3) cietajiem atkritumiem un mikro-piegružojumu jūras ūdens vidē. Informācija par šiem pasākumiem ir sniegta Programmas 6.pielikumā “Pasākumu pamatojums” un EJZF projekta kvalitatīvo raksturlielumu tematiskajās atskaitēs. |
| Identificēto telpiskas aizsardzības pasākumu kopsavilkums un šo pasākumu nolūks. | Programma ietver jaunus telpiskās aizsardzības pasākumus, kas ir paredzēti jūras bentisko biotopu un putnu aizsardzībai. Pasākumi ir saistīti ar jaunu AJT noteikšanu EEZ ūdeņos (1b pasākums), stingras aizsardzības teritoriju noteikšanu bentisko biotopu atjaunošanai AJT ietvaros (papildu pasākums) un sezonāliem rekreācijas aktivitāšu ierobežojumiem piekrastē ligzdošanai nozīmīgās vietās un ligzdošanas periodā (papildu pasākums). Programma ietver arī papildu pasākumus – sagatavot nepieciešamo informāciju un priekšlikumus izmaiņām piekrastes publiskās infrastruktūras tematiskajā plānojumā[[8]](#footnote-8) un jūras telpiskajā plānojumā[[9]](#footnote-9) saistībā ar jūras bentisko biotopu un putnu aizsardzības teritorijām, mērķiem un pasākumiem. |
| Pārskats par piemērojamajiem izņēmumiem saskaņā ar 14. pantu ar pamatotu pamatojumu un saistītajiem ad hoc pasākumiem, ja tas ir būtiski, lai turpinātu virzību uz vides mērķu sasniegšanu. | Atbilstoši Direktīvas 14. panta 4.punktam dalībvalstis var piemērot izņēmumus, neieviešot papildu pasākumus, ja pasākumu izmaksas būtu nesamērīgas, ņemot vērā jūras videi radītos apdraudējumus. Tika veikta informācijas apkopošana un izvērtējums šādu izņēmumu iespējamai piemērošanai un secināts, ka šobrīd nav pietiekama pamatojuma šādu izņēmumu piemērošanai.  Informācija par piemērotajiem izņēmumiem ir sniegta Programmas 4. pielikumā. Izņēmums tiek piemērots attiecībā uz D5 “Eitrofikācija”, pamatojoties uz Direktīvas 14.panta 1.punkta (e) apakšpunktu (Likuma 16.panta otro daļu). |
| Piemērotās metodikas apraksts: 1) trūkumu analīzei, 2) jaunu pasākumu atlasei otrajā ciklā, 3) jauno pasākumu ietekmes novērtējumam (tostarp izmaksu efektivitātes analīzei un izmaksu un ieguvumu analīzei, ja tie nav aprakstīti atsevišķi). | Kvalitatīvajiem raksturlielumiem, kuriem esošais stāvoklis novērtēts kā neatbilstošs LJVS, tika izstrādāts novērtējums riskam 2027.gadā nesasniegt jūras vides mērķus un LJVS. Novērtējumam tika izmantota līdzīga pieeja kā Baltijas jūras reģiona novērtējumam atjaunotā HELCOM Baltijas jūras rīcības plāna (HELCOM BJRP 2021) izstrādei (t.s. “pasākumu pietiekamības novērtējums”).  Balstoties uz riska novērtējuma rezultātiem, identificētajiem politikas trūkumiem tika izstrādāti priekšlikumi nepieciešamiem papildu pasākumiem, t.sk., ņemot vērā HELCOM BJRP 2021.  Atbilstoši Direktīvas prasībām papildu pasākumiem tika veikts sociālekonomiskais novērtējums. Tas atbilst rekomendācijām ES vadlīnijās[[10]](#footnote-10) šāda novērtējuma veikšanai. Papildu pasākumiem tika novērtēta tehniskā iespējamība, izmaksas, izmaksu-efektivitāte un ieguvumi no panāktajiem jūras vides kvalitātes uzlabojumiem, sasniedzot LJVS. Kopsavilkums par riska novērtējuma rezultātiem ir sniegtPprogrammas 3.pielikumā “Novērtējums riskam nesasniegt jūras vides mērķus un labu jūras vides stāvokli”. Kopsavilkums par papildu pasākumu izstrādi un sociālekonomisko novērtējumu ir sniegts pasākumu Programmas 5.pielikumā “Papildu pasākumu sociālekonomiskais novērtējums”. Pilni novērtējumu rezultāti ir sniegti EJZF projekta kvalitatīvo raksturlielumu tematiskajās atskaitēs. |
| Kopsavilkuma apraksts par to, kā atjauninājumā ņemta vērā turpmākā sociālekonomiskā attīstība un pasākumu programmas mijiedarbība ar klimata pārmaiņām (ja nepieciešams). | Vērtējot līdz 2027. gadam sagaidāmās izmaiņas slodzēs ( “bāzes scenārijs” riska novērtējumam), tika ņemtas vērā sagaidāmās izmaiņas jūras izmantošanas aktivitātēs. Tika izmantoti rezultāti no attiecīgā novērtējuma HELCOM BJRP 2021, kā arī nacionālie novērtējumi un informācija.  (*Programmas saikne ar klimata pārmaiņām netika vērtēta*.) |
| Reģionālā koordinācija un pārrobežu ietekme. | Izstrādājot Programmu, tika īstenotas aktivitātes, lai nodrošinātu nacionālo pieeju, novērtējumu un pasākumu reģionālo koordināciju. Jūras reģiona novērtējumu pieejas un rezultāti ir ņemti vērā, izstrādājot attiecīgās nacionālās pieejas un novērtējumus (attiecībā uz riska novērtējumu un papildu pasākumu novērtēšanu). Izstrādājot nepieciešamos papildu pasākumus, tika ņemtas vērā rīcības no HELCOM BJRP 2021. Piedaloties HELCOM GEAR[[11]](#footnote-11) sanāksmēs, tika veikta informācijas apmaiņa ar citām Baltijas jūras valstīm, lai koordinētu atjaunoto pasākumu programmu izstrādi un izņēmumu piemērošanu. Šis koordinācijas process un rezultāti ir ietverti kopīgā dokumentā Baltijas jūras reģionam[[12]](#footnote-12). Regulāri piedaloties HELCOM EN ESA[[13]](#footnote-13) sanāksmēs, ir nodrošināta pasākumu sociālekonomiskās novērtēšanas pieejas koordinācija. |
| Konsultēšanās ar sabiedrību. | Riska novērtējuma izstrādei tika veiktas individuālas konsultācijas ar nozaru institūcijām par esošo politiku plānotajiem pasākumiem.  Izstrādātie novērtējumi un pasākumi tika apspriesti piecās tematiskās ekspertu un iesaistīto institūciju diskusijās, kas tika organizētas periodā no 2020. līdz 2022.gadam. Novērtējumos un pasākumu priekšlikumos tika veikti precizējumi, ņemot vērā šo diskusiju rezultātus. Informācija par diskusiju rezultātiem ir sniegta EJZF projekta kvalitatīvo raksturlielumu tematiskajās atskaitēs. |

# 2. Esošās situācijas raksturojums jūras vides politikas jomā

Vides politikas pamatnostādnēs 2021.-2027.gadam (turpmāk – VPP2027)[[14]](#footnote-14) definētie politikas mērķi izriet no NAP2027 stratēģiskajiem mērķiem un vides aizsardzības prioritātēm periodam līdz pat 2030. gadam. Starp tiem ir “Saglabāt un atjaunot ekosistēmas un bioloģisko daudzveidību” un “Samazināt piesārņojumu”.

VPP2027 Baltijas jūras vides stāvokļa jomā tiek izvirzīti sekojoši apakšmērķi: “Virszemes ūdeņu un jūras vides stāvokļa uzlabošana” (7.3.) un “Piesārņojuma samazināšana virszemes ūdeņos un jūras vidē (7.4.). VPP2027 31.rīcības virziena “Jūras ekosistēmas atveseļošana, ilgtspējīgi izmantojot jūras resursus un īstenojot jūras stratēģiju” 31.1. uzdevums paredz izstrādāt pasākumu programmu laba jūras stāvokļa panākšanai (2022. – 2027.g). Sagaidāmais rezultāts – Programmas īstenošanas rezultātā uzlabojies jūras vides stāvoklis (politikas rezultāts PR7.4) un vairāk kvalitatīvo raksturlielumu atbilst labam stāvoklim (rezultatīvais rādītājs RR7.4.2.).

VPP2027 informatīvās daļas 7.nodaļā “Ūdens pārvaldība un apsaimniekošana” sniegts jūras vides stāvokļa un ietekmējošo slodžu īss raksturojums.

## **2.1. Sasaiste ar citiem attīstības plānošanas dokumentiem**

Stratēģija „***Eiropa 2020*** *– gudras, ilgtspējīgas un iekļaujošas izaugsmes stratēģija”* (turpmāk – stratēģija “Eiropa 2020”) (2010. gada 17. jūnijs) atzīmē, ka piekrastes un jūrlietu nozarēm ir ievērojams potenciāls attiecībā uz ilgtspējīgu izaugsmi un ir būtiska nozīme stratēģijas “Eiropa 2020” īstenošanā.

***Eiropas Zaļais kurss[[15]](#footnote-15)*** Eiropas zaļā kursa prioritātes vides, t.sk. jūras, aizsardzības jomā ir: aizsargāt bioloģisko daudzveidību un ekosistēmas, samazināt gaisa, ūdens un augsnes piesārņojumu, pāriet uz aprites ekonomiku, uzlabot atkritumu apsaimniekošanu, nodrošināt zilās ekonomikas un zivsaimniecības nozaru ilgtspēju.

***Eiropas Savienības integrētās jūrlietu politikas*** (IJP) vides pīlārs ir Direktīva. IJP mērķis ir atbalstīt jūru un okeānu ilgtspējīgu attīstību un izveidot koordinētu, saskaņotu un pārredzamu lēmumu pieņemšanas mehānismu saistībā ar ES nozaru politikas virzieniem, kas ietekmē jūras un jūrlietu nozares, vienlaikus sasniedzot labu vides stāvokli, kā tas noteikts Direktīvā. Direktīva nosaka ekosistēmas pieeju kā galveno principu, lai nodrošinātu vides aizsardzības interešu integrāciju citās politikās (kopējā zivsaimniecības politikā, kopējā lauksaimniecības politikā, jūras transporta un citās jomās, kuras visvairāk ietekmē jūras vidi) laba jūras vides stāvokļa panākšanai. IJP un Direktīva nosaka jūras telpisko plānošanu kā ekosistēmas pieejas piemērošanas instrumentu, lai panāktu līdzsvaru starp jūras vides aizsardzības un jūras teritorijas izmantošanas interesēm, kā arī jūras un piekrastes resursu ilgtspējīgu izmantošanu.

Eiropas Komisijasiniciatīva *„****Jūras nozaru izaugsme »*** *(Zilā izaugsme,**Blue Growth)****[[16]](#footnote-16)***uzskatāma parstratēģijas „Eiropa 2020” jūrlietu dimensiju, kuras mērķis ir izmantot līdz šim neapzināto Eiropas okeānu, jūru un piekrastes potenciālu nodarbinātības un izaugsmes jomā, atzīmējot, ka par izaugsmes un inovācijas dzinējspēku var kļūt arī vides jomā izvirzītie mērķi. Nozīmīgākās jau uzsāktās iniciatīvas ir Direktīvas kā IJP vides pīlāra, kā arī jūras telpiskās plānošanas un piekrastes zonas pārvaldības ieviešana. Lai gūtu maksimālo labumu no jūras un tās resursu potenciāla izmantošanas, nepieciešami atbilstoši ieguldījumi un pētniecības darbs, atbalsts jūras pētniecības attīstībai; ilgtspējīga, uz ekosistēmas pieeju balstīta jūras vides izmantošana ir priekšnoteikums konkurētspējīgas jūras ekonomikas izaugsmei; ir nepieciešama integrēta pieeja jūrlietām, tai skaitā, jūras telpiskā plānošana[[17]](#footnote-17).

***ES*** ***Bioloģiskās daudzveidības stratēģijas 2030*** mērķis ir līdz 2030. gadam panākt, ka sāk atjaunoties Eiropas bioloģiskā daudzveidība, un tajā ir ietvertas konkrētas darbības un saistības, kas jāīsteno līdz 2030.gadam, tai skaitā, plašāka *Natura2000* teritoriju tīkla izveide uz sauszemes un jūrā, ES dabas atjaunošanas plāna uzsākšana u.c.

***ES Stratēģijas Baltijas jūras reģionam*** (SBJR)[[18]](#footnote-18)trīs vispārīgie mērķi – glābt jūru, apvienot reģionu un celt labklājību – saskan ar stratēģijas „Eiropa 2020” mērķiem, proti, veicināt gudru, ilgtspējīgu un iekļaujošu izaugsmi. SBJR Rīcības plānā paredzētās rīcības mērķa “Glābt jūru” panākšanai (biogēnu un bīstamo vielu piesārņojuma mazināšana, tīras un drošas kuģošanas veicināšana), kā arī rīcība “Klimata” un “Telpiskās plānošanas” jomās veicina Direktīvā un HELCOM nosprausto jūras vides mērķu panākšanu. Stratēģijas īstenošana balstās uz Rīcības plānu, kurš tiek regulāri atjaunots.

***HELCOM Baltijas jūras rīcības plāns*** (2007; aktualizēts 2021) (turpmāk – *HELCOM* BJRP)[[19]](#footnote-19) nosaka reģionālā, starptautiskā un nacionālā līmenī nepieciešamās rīcības laba jūras vides stāvokļa panākšanai Baltijas jūras videi nozīmīgākajās jomās: eitrofikācija, bīstamās vielas un atkritumi, bioloģiskā daudzveidība un ilgtspējīga darbība jūrā (kuģošana, zvejniecība, reaģēšana uz avārijām). Papildus četriem galvenajiem segmentiem, BJRP horizontālo jautājumu sadaļa ietver tēmas: klimata pārmaiņas, jūras telpiskā plānošana, jūras vides monitorings, ekonomiskā un sociālā analīze, piesārņojuma “karstie punkti”, zināšanu apmaiņa un zinātības celšana, kā arī finansēšana. Pasākumikatrā no segmentiem veicinās vispārīgu Baltijas jūras ekosistēmas noturību un attiecīgi spēju reaģēt uz klimata pārmaiņu ietekmi. BJRP īstenojams līdz 2030.gadam.

***Latvijas ilgtspējīgas attīstības stratēģijas līdz 2030. gadam* (Latvija 2030)** prioritātei „Daba kā nākotnes kapitāls” noteiktais attīstības virziens ir dabas vērtību un pakalpojumu ilgtspējīga apsaimniekošana. Dabas kapitālu veido ekosistēmu (jūra, mežs u.c.) elementu kopums, kas rada un uztur cilvēces eksistencei nepieciešamus dabas resursus un ekosistēmu pakalpojumus. Dabas kapitāla pieeja ir jāintegrē vides, ekonomikas, telpiskās un reģionālās attīstības un zemes politikā. Ekosistēmu produktu un pakalpojumu izvērtējums ir jāizmanto visos politikas analīzes, veidošanas un īstenošanas posmos. *Latvija 2030* telpiskās attīstības perspektīva kā vienu no nacionālo interešu telpām definē Baltijas jūras piekrasti – vienu no Latvijas lielākajām vērtībām, kur dabas un kultūras mantojuma saglabāšana jālīdzsvaro ar ekonomiskās attīstības veicināšanu. Jāizstrādā un praksē jāievieš piekrastes telpiskās attīstības pamatnostādnes, kā arī jāizstrādā jūras telpiskais plānojums valsts teritoriālajiem ūdeņiem un ekskluzīvajai ekonomiskajai zonai saistībā ar sauszemes daļu.

***Latvijas Nacionālais attīstības plāns 2021.-2027.gadam*** **(NAP2027)[[20]](#footnote-20)***.* Prioritātes „Izaugsmi atbalstošas teritorijas” rīcības virziena „Dabas un kultūras kapitāla ilgtspējīga apsaimniekošana” mērķis ir „saglabāt dabas kapitālu kā bāzi ilgtspējīgai ekonomiskajai izaugsmei un sekmēt tā ilgtspējīgu izmantošanu, mazinot dabas un cilvēka darbības radītos riskus vides kvalitātei.”

Virzību uz Latvija2030 un NAP2027 mērķiem, kā arī VPP2027 mērķiem, nodrošina atsevišķo vides jomu tādu kā klimats, ūdens, zemes dzīles, gaiss, atkritumi un resursi plānošanas dokumenti un būtiskākie starpnozaru plānošanas dokumenti[[21]](#footnote-21).

***“Jūras telpiskais plānojums 2030” [[22]](#footnote-22)*** Latvijas Republikas jurisdikcijā esošajiem iekšējiem jūras ūdeņiem, teritoriālajai jūrai un ekskluzīvajai ekonomiskajai zonai ir nacionāla līmeņa ilgtermiņa teritorijas attīstības plānošanas dokuments, kurā rakstveidā un grafiski noteikta jūras atļautā izmantošana un izmantošanas nosacījumi.

***Piekrastes telpiskās attīstības pamatnostādnes*** 2011.-2017.gadam[[23]](#footnote-23) nosaka, ka piekrastes nozīmīgākā vērtība un attīstības resurss ir vienotais dabas un kultūras mantojums; attīstības pamatprincips ir ilgtspējīga attīstība. Pamatnostādnes uzdod izstrādāt valsts ilgtermiņa tematisko plānojumu Baltijas jūras piekrastei.

***Reģionālās politikas pamatnostādnes*** 2021.- 2027.gadam[[24]](#footnote-24). Reģionālās politikas mērķis ir radīt priekšnosacījumus visu Latvijas reģionu ekonomiskā potenciāla attīstībai un sociālekonomisko atšķirību mazināšanai, paaugstinot iekšējo un ārējo konkurētspēju, kā arī nodrošinot teritoriju specifikai atbilstošus risinājumus apdzīvojuma un kvalitatīvas dzīves vides attīstībai.

***Transporta attīstības pamatnostādnes* *2021. - 2027.gadam*[[25]](#footnote-25)*.*** To mērķis ir integrēta transporta sistēma, kas nodrošina drošu, efektīvu, pieejamu, piekļūstamu, viedu un ilgtspējīgu mobilitāti, veicina valsts ekonomisko izaugsmi, reģionālo attīstību un nodrošina virzību uz klimatneitrālu ekonomiku; starp sasniedzamiem politikas rezultātiem ir samazinātas SEG emisijas transportā, uzlabota vides, t.sk. gaisa, kvalitāte u.c.

***Atkritumu apsaimniekošanas valsts plāns 2021. – 2028.gadam.[[26]](#footnote-26)*** Plāna virsmērķi ir atkritumu rašanās novēršana, atkritumu kā resursu racionālu izmantošanas nodrošināšana, balstoties uz aprites ekonomikas pamatprincipiem, panākt, ka radītie atkritumi nav bīstami vai arīrada nelielu risku videi un cilvēku veselībai, veicinot attiecīgu produktu politiku, bīstamo un videi kaitīgo vielu ierobežojumus un pilnveidojot patērētāju informētību, kā arī apglabājamo atkritumu daudzuma samazināšana. Plānā ietverti pasākumi jūru piesārņojošo atkritumu problēmas risināšanai.

***Rīcības programma zivsaimniecības attīstībai 2021-2027. gadā[[27]](#footnote-27)*** (turpmāk – ZRAP-2027) Eiropas Jūrlietu, zivsaimniecības un akvakultūras fonda (EJZAF) ieviešanai 2021.-2027.gada plānošanas periodā.ZARP-2027 noteiktās ES 1.prioritātes “Veicināt ilgtspējīgu zvejniecību un ūdeņu bioloģisko resursu atjaunošanu un saglabāšanu”, 1.6. konkrētā mērķa “Veicināt ūdens bioloģiskās daudzveidības un ekosistēmu aizsargāšanu un atjaunošanu” EJZAF atbalstāmā pasākuma "Integrētā jūrlietu politika" mērķis ir zināšanu par jūras vides stāvokli uzlabošana, lai nodrošinātu monitoringa programmu un to pasākumu programmu, kas paredzētas Direktīvā, izstrādāšanu un īstenošanu, kā arī sniedzot ieguldījumu jūras telpiskā plānojuma jomā. EJZAF atbalstāmā pasākuma īstenošana veicinās Programmai nepieciešamās zinātniskās bāzes veidošanu.

## **2.2. Jūras vides stāvoklis un to ietekmējošās slodzes[[28]](#footnote-28)**

Baltijas jūras ekosistēmas jutīgumu pret ārējo iedarbību nosaka gan dabiskie apstākļi, gan slodze, ko rada antropogēnā ietekme tās sateces baseinā. Ļoti lēnās ūdens apmaiņas starp Baltijas jūru un Ziemeļjūru dēļ jūrā ievadītās kaitīgās vielas tur saglabājas ilgstoši un var akumulēties jūras barības ķēdē līdz dzīvajiem organismiem toksiskam līmenim. Arvien aktuālāka problēma ir svešo sugu parādīšanās, un šobrīd ir reģistrēta jau 221 svešzemju suga Baltijas jūrā, bet Latvijas jūras ūdeņos – 20 sugas. Tomēr galvenā problēma joprojām ir eitrofikācija, kas veicina ekosistēmas funkcionēšanas līdzsvara izjaukšanu un negatīvi ietekmē/samazina bioloģisko daudzveidību. Galvenais eitrofikācijas cēlonis ir cilvēka darbības izraisītā biogēnu (barības vielu) slāpekļa (N) un fosfora (P) savienojumu novadīšana jūrā no Latvijas iekšzemes teritorijas, kā arī no plašāka sateces baseina ārpus mūsu valsts robežām. Tomēr, salīdzinot ar iepriekšējo novērtējuma periodu (2007.-2011.g.), ir novērojama uz jūru novadītā N un P piesārņojuma samazināšanās tendence. Jūras piesārņojumu ar atkritumiem varēja novērtēt tikai pēc viena kritērija – “piedrazojuma sastāvs, daudzums un telpiskais sadalījums piekrastē”, kopumā stāvoklis vērtējams kā neapmierinošs. Procentuāli vislielāko piesārņojumu radījuši plastmasas izstrādājumi (51%). Atkritumu, tai skaitā mikroskopiskā piedrazojuma, sastāva, daudzuma un telpiskā sadalījuma novērtēšanai jūras ūdeņos ir uzsākti pētījumi EJZF projekta, kā arī reģionālās sadarbības ietvaros. Divām piesārņojošo vielu grupām[[29]](#footnote-29) Latvijas jūras ūdeņu vidē konstatētās koncentrācijas pārsniedz ES[[30]](#footnote-30) noteiktās ķīmiskās kvalitātes mērķa vērtības. Jūras vides stāvokļa novērtējumā konstatēts, ka lielā daļā gadījumu LJVS nav panākts. Atsevišķos gadījumos kvantitatīvs izvērtējums nav iespējams datu un informācijas trūkuma dēļ.

## 2.3. Jūras vides mērķi

Laba jūras vides stāvokļa sasniegšanai Latvijā ir noteikts 7 mērķu kopums. Mērķi noteikti tā, lai maksimāli efektīvi varētu plānot un īstenot laba jūras vides stāvokļa panākšanai nepieciešamos pasākumus un lai ņemtu vērā galvenās jūras vides stāvokli ietekmējošās slodzes. Latvijā noteiktie jūras vides mērķi, tiem atbilstošie jūras vides stāvokli raksturojošie kvalitatīvie raksturlielumi[[31]](#footnote-31) (D[[32]](#footnote-32)) un sasniedzamie rezultāti atspoguļoti 1.tabulā.

**2. tabula.****Latvijas jūras ūdeņiem noteikto jūras vides mērķu saikne ar jūras vides stāvokli raksturojošajiem kvalitatīvajiem raksturlielumiem (D)**

|  |  |  |
| --- | --- | --- |
| **Jūras vides mērķi** | **Jūras vides stāvokli raksturojošie kvalitatīvie raksturlielumi („D”)** | **Sagaidāmais stāvoklis, sasniedzot JVM** |
| **JVM1: Antropogēnās aktivitātes nav negatīvi ietekmējušas jūras biotopus un sugas** | D1 Bioloģiskā daudzveidība | Antropogēno aktivitāšu ietekme uz jūras biotopiem un sugām ir tādā līmenī, kas neatstāj negatīvu un paliekošu efektu uz tiem. |
| D2 Svešās sugas |
| D4 Barības ķēdes |
| D6 Jūras dibena integritāte |
| **JVM2: Jūras resursu izmantošana ir ilgtspējīga un nedegradē ekosistēmu** | D3 Komerciāli izmantotās zivis | Jūras resursu izmantošana nepārsniedz līmeni, pie kura notiek jūras ekosistēmas degradācija. Šeit ir iekļaujama resursu izmantošanas tiešā un netiešā ietekme. |
| **JVM3: Eitrofikācija nerada negatīvu ietekmi uz Jūras ekosistēmu** | D5 Eitrofikācija | Eitrofikācijai sasniedzot kritisko līmeni, ir novērojami tās negatīvie efekti uz jūras vidi. Eitrofikācija ir pieļaujama līmenī, kas nerada šādus negatīvos efektus. |
| **JVM4: Jūrai raksturīgs hidromorfoloģisks stāvoklis** | D7 Izmaiņas hidrogrāfiskajos apstākļos | Jūrā netiek veiktas darbības, kas izmaina jūrai raksturīgo hidromorfoloģisko stāvokli. |
| **JVM5: Piesārņojošo vielu koncentrāciju līmenis nerada nevēlamu ietekmi uz jūras ekosistēmu** | D8 Piesārņojošo vielu koncentrācijas jūras vidē, | Piesārņojošo vielu slodžu samazinājums līdz līmenim, kas nerada piesārņojošo vielu koncentrācijas jūrā, pie kurām ir novērojama negatīva ietekme uz jūras organismiem. |
| t.sk. attiecībā uz naftas piesārņojumu |
| D9 Piesārņojošo vielu koncentrācijas zivīs un citās jūras veltēs |
| **JVM6: Cietie atkritumi nerada nevēlamu ietekmi uz jūras ekosistēmu** | D10 Jūru piesārņojošie atkritumi | Novērsta cieto atkritumu izplatība un koncentrācijas, pie kurām parādās negatīvi efekti uz jūras organismiem. |
| **JVM7: Troksnis un cita veida enerģija nerada nevēlamu ietekmi uz jūras ekosistēmu** | D11 Jūrā ievadītā enerģija (troksnis) | Troksnis vai cita veida enerģija, kas tiek novadīta jūras vidē, nesasniedz līmeni, pie kura ir novērojama tā negatīva ietekme uz jūras ekosistēmu. |

# 3. Pasākumu programma

## 3.1. Pasākumu programmas izstrādes metodika un process

Lai ES nodrošinātu vienotu pieeju Direktīvas prasību interpretācijai, Direktīvas Kopējās ieviešanas stratēģijas rekomendācijas nosaka iedalījumu „esošos (pamata) pasākumos” un „papildu pasākumos”.

Pasākumu programma tika izstrādāta noteiktā secībā, veicot:

1) **esošo un plānoto nozaru politiku pasākumu, kam ir ietekme uz jūras vidi, ieviešanas efektivitātes izvērtējumu**, identificējot šo pasākumu ieviešanas trūkumus un novērtējot to sagaidāmo efektu (sagaidāmās izmaiņas jūras vides stāvoklī no šo pasākumu īstenošanas);

2) **novērtējumu riskam nesasniegt JVM** (sauktu par riska novērtējumu), kurā ņemtas vērā līdz 2027.gadam sagaidāmās attīstības tendences jūras izmantošanā un esošo un plānoto nozaru politiku pasākumu ieviešanas efekts[[33]](#footnote-33), kas norādīs uz papildu pasākumu nepieciešamību;

3) iespējamo **papildu pasākumu identificēšanu**, **novērtēšanu un izvēli**, ņemot vērā noteiktas novērtēšanas metodes un izvēles kritērijus (pasākumu tehnisko iespējamību, izmaksu-efektivitāti, sociālekonomiskās ietekmes);

4) izvērtējumu nepieciešamībai piemērot **izņēmumus**, ņemot vērā Direktīvā un Likumā noteiktos pieļaujamos izņēmumu veidus, sagatavojot atbilstošus pamatojumus un paredzot pasākumus, kas būtu nepieciešami saistībā ar piemērotajiem izņēmumiem;

5) Programmas koordinēšanu un saskaņošanu Baltijas jūras reģiona līmenī;

6) Programmas pārrobežu ietekmes novērtējumu, izvērtējot Programmā iekļauto pasākumu pārrobežu piesārņojuma un apdraudējuma risku, lai nodrošinātu Programmas labvēlīgu ietekmi uz Baltijas jūras reģiona ūdeņiem ārpus Latvijas jurisdikcijas.

Sīkāka informācija par Programmas izstrādes metodiku atrodama EJZF projekta atskaitēs[[34]](#footnote-34).

## 3.2. Esošo un plānoto tautsaimniecības nozaru politikas pasākumu ar ietekmi uz jūras vidi vispārējs izvērtējums

Izvērtējuma gaitā esošie pasākumi tika sagrupēti atbilstoši slodzēm, katrai grupai atzīmējot to jūras vides stāvokli raksturojošo raksturlielumu, kuru tā ietekmē. Jāatzīmē, ka vienā grupā esošie pasākumi var ietekmēt arī vairākus citus raksturlielumus. No starptautiskajiem, ES un Latvijas politikas plānošanas dokumentiem un tiesību aktiem izrietošo, jūras vidi ietekmējošo pasākumu vispārējs izvērtējums sniegts Programmas 2. pielikumā, bet izvērsts izvērtējums – EJZF projekta atskaitēs.

3.3. Novērtējums riskam nesasniegt jūras vides mērķus un labu jūras vides stāvokli

Riska novērtējums ietver salīdzinājumu starp sagaidāmo jūras vides stāvokli 2027.gadā (ņemot vērā pamata pasākumu efektivitāti) un izvirzītajiem jūras vides mērķiem. Ja prognozētais jūras vides stāvoklis neatbilst izvirzītajiem jūras vides mērķiem, ir nepieciešams noteikt papildu pasākumus slodžu samazināšanai un vides stāvokļa uzlabošanai.

Secināts, ka **no visiem analizētajiem raksturlielumiem** **lielākais risks nesasniegt LJVS pastāv attiecībā uz: D1 “Bioloģiskā daudzveidība”, D2 “Svešās sugas”, D5 “Eitrofikācija”, D8 “Piesārņojošas vielas” un D10 “Jūru piesārņojošie atkritumi”.** Izvērstu riska novērtējumu attiecībā uz D1, D2, D5, D8 un D10 skatīt 3.pielikumā, bet priekšlikumus papildu pasākumiem – 6.pielikumā.

## 3.4. Pasākumi jūras vides mērķu sasniegšanai un LJVS panākšanai

3.4.1. Kvalitatīvie raksturlielumi, kam nav nepieciešami papildu pasākumi

Novērtējot jūras vides stāvokli 2018. gadā, secināts, kaattiecībā uzkvalitatīvajiem raksturlielumiem D6 “Jūras gultnes integritāte”, D7 “Hidrogrāfiskie apstākļi” un D9 “Piesārņotāji pārtikai paredzētās zivīs un citās jūras veltēs” jūras vides stāvoklis vērtējams kā labs. Tādēļ šiem kvalitatīvajiem raksturlielumiem papildu pasākumi nav nepieciešami.

Jūras gultnes integritāte (**D6**) tika novērtēta kā labā stāvoklī esoša, jo tikai salīdzinoši nelielu daļu no jūras gultnes skar tiešas antropogēnas ietekmes, kas rada fiziskos zudumus (kritērijs D6C1 “Dabiskās jūras gultnes fizisko zudumu (neatgriezeniskas izmaiņas) telpiskais apmērs un sadalījums”) un traucējumus izņemtās grunts deponēšanas vietās (kritērijs D6C2 “Jūras gultnes fizisko iztraucējumu telpiskais apmērs un sadalījums”). Savukārt jūras gultnes integritātes traucējumi, ko rada tralēšana ar grunts traļiem, ietekmē salīdzinoši lielas platības, bet novērtēšanas veikšanai nepieciešamā LJVS vērtība vēl nebija izstrādāta. Kopš 2018. gada antropogēnās slodzes, kas varētu pasliktināt stāvokli, nav pieaugušas. Tralēšana ar grunts traļiem ir pat samazinājusies. Līdz ar to sagaidāms, ka vides stāvoklis nepasliktināsies.

Potenciālo papildu pasākumu raksturojums un nepieciešamības izvērtējums D6:

Pasākumi, kas ir vērsti uz vides stāvokļa saglabāšanu, ir iekļauti IVN procedūrās, tā kā plānojot jaunu infrastruktūras objektu izbūvi, ir jānovērtē šo objektu ietekme uz jūras gultni (D6C1), tai skaitā biotopiem, gan būvniecības, gan objekta ekspluatācijas laikā. IVN nosacījumos gan ir nepieciešams paredzēt konsolidētas ietekmes novērtējumu, kas ņem vērā jūras gultnes biotopu lieltipu kopējās platības.

Līdzīgi, saskaņojot no ostām izņemtās grunts deponēšanas laukumus, ir nepieciešams izvērtēt ietekmes apmēru uz jūras gultnes lieltipu kopējām platībām.

Tralēšanas ar grunts traļiem ietekmes samazināšana vai novēršana šobrīd nav aktuāla. Ja mencu krājums nākotnē atjaunosies un pieaugs risks attiecībā uz tralēšanas ar grunts traļiem ietekmes palielināšanos, tad būtu nepieciešami piesardzības pasākumi, piemēram:

1. paplašināt EEZ jūras aizsargājamo teritoriju robežas, nosakot liegumu veikt tralēšanu ar grunts traļiem, ja nav iespējams īstenot punktā b. minētos ierobežojumus;
2. regulēt grunts tralēšanai izmantoto tīklu tipu, attiecīgi ierobežojot/samazinot tīkla apakšējās malas ietekmi uz bentisko sabiedrību.

“Hidrogrāfiskie apstākļi” **(D7**) - 2018. gada jūras novērtējumā hidrogrāfisko apstākļu izmaiņas netika vērtētas. LJVS sasniegšanas prognozi šobrīd nav iespējams formulēt. Modelējot esošo hidrotehnisko būvju ietekmi uz hidrogrāfiskajiem apstākļiem, aprēķinātā ietekme novērtēta kā nebūtiska[[35]](#footnote-35), kas liecina par LJVS. Līdzīgi kā D6 gadījumā, arī D7 LJVS saglabāšanai pirms paredzēto darbību ar potenciālu ietekmi uz jūras gultnes integritāti īstenošanas ir jāveic ietekmes uz vidi novērtējums, tai skaitā, jāvērtē attiecīgo darbību ietekme uz hidrogrāfiskajiem apstākļiem.

“Piesārņotāji pārtikai paredzētās zivīs un citās jūras veltēs” (**D9)** - jūras vides stāvoklis 2018. gadā tika novērtēts kā labs, un sagaidāms, ka tāds tas arī saglabāsies. Līdz ar to papildu pasākumi nav nepieciešami, jāturpina veikt uzraudzības monitorings atbilstoši Eiropas Komisijas regulām attiecībā uz piesārņotāju maksimāli pieļaujamo koncentrāciju pārtikas produktos[[36]](#footnote-36).

Dažiem kvalitatīvajiem raksturlielumiem vai to atsevišķām komponentēm vides stāvokli un atbilstību LJVS nebija iespējams novērtēt zināšanu kapacitātes, piemērotu indikatoru un datu trūkuma dēļ. Tādēļ LJVS sasniegšanu grūti prognozēt. To var attiecināt uz D1 “Bioloģiskā daudzveidība” (pelāģiskie biotopi), D4 “Barības tīkli,” D10 (atkritumi jūras ūdenī) un D11 “Zemūdens troksnis”. Minētajiem kvalitatīvajiem raksturlielumiem nepieciešama datu vākšana jūras monitoringa programmas ietvaros un turpmāki pētījumi zināšanu uzlabošanai.

EJZF projekta ietvaros: 1) tika testēts pelāģiskā biotopa barības ķēdes raksturojošs indikators “Kopējā zooplanktona krājuma vidējais izmērs”, kas ir iekļauts arī HELCOM pamatindikatoru sarakstā, bet līdz testēšanas brīdim netika uzskatīts par izmantojamu Rīgas līcī. Testēšanas rezultāti apstiprināja indikatora piemērotību Latvijas jūras ūdeņiem, un indikators būs izmantojams nākamajā jūras novērtējumā. Attiecīgi turpmākā darbība ir datu vākšana jūras monitoringa programmas ietvaros.

2) tika formulēta barības tīkla stabilitātes indikatora koncepcija. Pelāģiskajam barības tīklam koncepcija ir testēta un ir arī noteikta pagaidu LJVS vērtība. Piekrastes biotopam, kas ietver gan pelāģisko, gan bentisko komponenti, darbs pie koncepcijas testēšanas vēl turpinās. Attiecīgi indikatora vajadzībām ir nepieciešams vākt datus jūras monitoringa ietvaros, kā arī paralēli ir nepieciešams veikt pasākumus zināšanu kapacitātes uzlabošanai, lai uzlabotu indikatora aprēķina metodiku un precizētu LJVS vērtību.

3.4.2. Kvalitatīvie raksturlielumi ar risku nesasniegt LJVS, kam ir nepieciešami papildu pasākumi Izvērtējot risku nesasniegt labu jūras vides stāvokli, konstatēts – tālāk nosauktajiem kvalitatīvajiem raksturlielumiem esošais stāvoklis nesaskan ar labu jūras vides stāvokli, tāpēc tikai pamata pasākumu īstenošana nenodrošinās būtiskus uzlabojumus. Tāpēc **kvalitatīvajiem raksturlielumiem, kuriem identificēts** **lielākais risks nesasniegt LJVS – D1 “Bioloģiskā daudzveidība”, D2 “Svešās sugas”, D5 “Eitrofikācija” un D10 “Jūru piesārņojošie atkritumi” – ir noteikti nepieciešamie papildu pasākumi.** Visi identificētie papildu pasākumi ir tehniski īstenojami. Galvenie papildu pasākumu sociālekonomiskā novērtējuma rezultāti apkopoti 5.pielikumā, to pamatojums un apraksti **–** 6.pielikumā, bet pasākumu kopsavilkums **–** 1.pielikumā.

## 3.5. Izņēmumu piemērošana papildu pasākumu ieviešanai un vides mērķu sasniegšanai

## 3.5.1. attiecībā uz D5 «Eitrofikācija»

Direktīvas 14.panta 1.punkta e) apakšpunkts pieļauj izņēmuma gadījumu, kad dalībvalsts savos jūras ūdeņos nevar sasniegt labu jūras vides stāvokli, ja to kavē dabiskie apstākļi, kuri neļauj savlaicīgi uzlabot attiecīgo jūras ūdeņu stāvokli. Ja tiek piemērots minētais izņēmuma veids, tad pagaidu pasākumi (*ad hoc* pasākumi) nav jāīsteno.

**Izņēmuma piemērošanas pamatojums:** Ir zinātniski pierādīts, ka izmaiņas Baltijas jūrā notiek ar lielu laika nobīdi, ko nosaka Baltijas jūras iekšējie bioģeoķīmiskie procesi. Īstenojot pasākumus jūras vides stāvokļa uzlabošanai, var paiet pat 30 līdz 50 gadi, līdz tiek sasniegts vēlamais stāvoklis. Ņemot vērā modeļa aprēķina rezultātus[[37]](#footnote-37), eitrofikācijas gadījumā tika secināts, ka labs vides stāvoklis netiks sasniegts 2020.gadā Baltijas jūras dabisko apstākļu dēļ un ir pamatoti piemērot izņēmumu. Izvērstu izņēmuma piemērošanas pamatojumu skatīt Programmas 2016.-2020.gadam 4.pielikumā. Tā kā, neskatoties uz īstenotajiem pasākumiem, Latvijas jūras ūdeņos LJVS nav sasniegts, arī aktualizētajā Programmā 2022.-2027.gadam attiecībā uz D5 “Eitrofikācija” ir pamatoti piemērot izņēmumu.

**Izņēmuma piemērošanas priekšnosacījums**: atbilstoši Direktīvai, piemērojot minēto izņēmuma gadījumu, Latvija īsteno uz jūras vides stāvokļa uzlabošanu vērstos pasākumus ar mērķi panākt LJVS. Latvijai jāsamazina kopējā slāpekļa un kopējā fosfora slodzes uz Rīgas līci un Baltijas jūru līdz nepieciešamajam bāzes scenārija līmenim, kā starpmērķi izvirzot biogēnu koncentrāciju samazināšanās tendenci.

3.5.2. izņēmuma piemērošana nesamērīgu izmaksu dēļ

Direktīva nosaka divas izņēmumu kategorijas, kas var kalpot par pamatu pasākumu neieviešanai atbilstoši 14. panta 4.punktam:

1. ja nav būtiska apdraudējuma jūras videi – ja jūras vides stāvokļa novērtējums, kas veikts atbilstoši direktīvas 8. pantam, norāda, ka ir atbilstība labam jūras vides stāvoklim (LJVS) un ja nav sagaidāma stāvokļa pasliktināšanās;
2. ja izmaksas būtu nesamērīgas salīdzinājumā ar apdraudējumu jūras videi, vienlaikus nodrošinot, ka šāds izņēmums nerada apdraudējumu LJVS sasniegšanai

Programmas izstrādes gaitā tika izvērtēta nepieciešamība un pamatojums iespējai piemērot izņēmumus papildu pasākumu neieviešanai “nesamērīgu izmaksu” dēļ saskaņā ar Direktīvas 14.panta 4.punktu. Direktīva pieļauj šādus izņēmumus, ja nav apdraudējuma jūras videi, vai ja izmaksas no papildu pasākumu ieviešanas būtu nesamērīgas salīdzinājumā ar apdraudējumu jūras videi, vienlaikus nodrošinot, ka šāds izņēmums nerada apdraudējumu LJVS sasniegšanai. Nacionālā pieeja šādu iespējamo izņēmumu izvērtēšanai tika izstrādāta, ņemot vērā ES vadlīnijas un praksi citās dalībvalstīs. Tika secināts, ka **nav pamata piemērot izņēmumus nesamērīgu izmaksu dēļ**. Izvērtējuma kopsavilkumu par izņēmumu piemērošanu saskaņā ar Direktīvas 14. panta 4.punktu skatīt 4.pielikumā.

## **3.6. Pasākumu programmā ietvertie telpiskās aizsardzības pasākumi**

Atbilstoši Direktīvas 13. panta 4. punktam, pasākumu programmā nepieciešams ietvert telpiskās aizsardzības pasākumus, sekmējot vienotus un reprezentatīvus aizsargājamo jūras teritoriju tīklus. Šādi pasākumi varētu vienlaikus sekmēt vairāku jūras vides mērķu sasniegšanu.

### 3.6.1. Esošie telpiskās aizsardzības pasākumi. Latvijas aizsargājamās jūras teritorijas

Latvijā ir noteiktas septiņas aizsargājamās jūras teritorijas[[38]](#footnote-38) (turpmāk – AJT) teritoriālajā jūrā īpaši aizsargājamo biotopu un sugu dzīvotņu, kā arī migrējošo putnu nozīmīgu barošanās un ziemošanas vietu aizsardzībai. AJT kopumā aizņem 436 468 ha jeb 15% no Latvijas jurisdikcijā esošajiem jūras ūdeņiem[[39]](#footnote-39) un tās ir iekļautas ES *Natura 2000* tīklā. AJT apsaimnieko saskaņā ar Ministru kabineta noteikumiem Nr.17[[40]](#footnote-40), likumu „Par īpaši aizsargājamām dabas teritorijām”, teritoriju dabas aizsardzības plāniem un individuālajiem aizsardzības un izmantošanas noteikumiem.

Izvērtējot telpiskās aizsardzības papildu pasākumu nepieciešamību, Programmā 2016.-2020.gadam tika iekļauts papildu pasākums zināšanu un informācijas bāzes uzlabošanai: veikt pētījumus teritorijās EEZ, lai noskaidrotu īpaši aizsargājamo biotopu un sugu sastopamību un zinātniski pamatotu nepieciešamību jaunu AJT izveidei EEZ. Dabas aizsardzības pārvalde (vadošais partneris) sadarbībā ar Pārtikas drošības, dzīvnieku veselības un vides zinātnisko institūtu “BIOR” un LHEI 2020.-2025.gadā īsteno ES LIFE finansētu projektu “Jūras aizsargājamo biotopu izpēte un nepieciešamā aizsardzības stāvokļa noteikšana Latvijas ekskluzīvajā ekonomiskajā zonā (EEZ)” (LIFE REEF)[[41]](#footnote-41). Projekta mērķis ir jūras biotopu un sugu izpēte un visaptverošas aizsardzības sistēmas izveide aizsargājamām jūras teritorijām Latvijas EEZ. Viens no projekta uzdevumiem ir potenciālo AJT izvērtēšana un iekļaušana Natura2000 tīklā. Projekta rezultātā par 26% (~4116km2) varētu palielināties AJT platība Baltijas jūrā.

### 3.6.2. Jūras telpiskais plānojums[[42]](#footnote-42)

Saskaņā ar Direktīvu un Likumu, izstrādājot Programmu, ietver ar jūras izmantošanu saistītus pārvaldības pasākumus, piemēram, jūras telpisko plānošanu un citus pasākumus, lai regulētu cilvēka darbību un ietekmi laikā un telpā noteiktā jūras ekosistēmas daļā. Likums definē jūras telpisko plānošanu kā ilgtermiņa attīstības plānošanas procesu, kas vērsts uz jūras vides aizsardzību, jūras racionālu izmantošanu un integrētu pārvaldību, kā arī sabiedrības labklājības un ekonomikas attīstības līdzsvarošanu ar vides aizsardzības prasībām. Lai veicinātu jūras ilgtspējīgu izmantošanu, saskaņā ar Likumu jūras telpiskās plānošanas procesā piemēro ekosistēmas pieeju, ievēro vides aizsardzības un teritorijas attīstības plānošanas principus, kā arī ievēro attiecīgajai jūras ekosistēmas daļai raksturīgās iezīmes.

“Jūras telpiskais plānojums 2030” (turpmāk – JTP) Latvijas Republikas iekšējiem jūras ūdeņiem, teritoriālajai jūrai un ekskluzīvās ekonomiskās zonas ūdeņiem ir nacionāla līmeņa ilgtermiņa (12 gadi) teritorijas attīstības plānošanas dokuments, kurā rakstveidā un grafiski noteikta jūras izmantošana un izmantošanas nosacījumi. JTP noteiktais jūras telpas izmantošanas ilgtermiņa redzējums raksturo vēlamo situāciju 2030. gadā, atspoguļojot jūras telpas ilgtspējīgas izmantošanas iespējas un neradot apdraudējumu jūras ekosistēmas pastāvēšanai. Viens no jūras plānošanas procesa nosacījumiem ir, ka jūras telpas izmantošanai jānodrošina vides stāvokļa un ekoloģisko parametru nepasliktināšana un ekosistēmas spēja pielāgoties izmaiņām, kā arī jārada labvēlīgi apstākļi vides stāvokļa un jūras resursu kvalitātes uzlabošanai. JTP izstrādāts, izmantojot jaunāko zinātnisko pētījumu datus par jūras vides stāvokli, dabas vērtībām un saimniecisko izmantošanu, kā arī veikta papildu datu analīze un jaunu telpisko datu kopu izstrāde (piemēram, par zivju sugu izplatību un nozveju, jūras nogulumu un bentisko biotopu izplatību, ekosistēmas pakalpojumu nodrošinājumu u.c. faktoriem). Izstrādājot JTP, ņemts vērā jūras un sauszemes funkcionālās sasaistes nodrošināšanas princips. JTP īstenošanas rezultātā tiek panākta līdzsvarota un integrēta jūras telpas izmantošana, kas sekmē ar jūru saistīto nozaru ekonomisko izaugsmi, piekrastes iedzīvotāju labklājību, kā arī dzīvotspējīgu jūras ekosistēmu.

**Priekšlikumi telpiskās aizsardzības papildu pasākumiem**

Programma paredz vairākus papildu pasākumus (2a) saistībā ar AJT, tai skaitā:

* izstrādāt nacionālo metodoloģiju AJT tīkla efektivitātes novērtēšanai, ietverot gan biotopu aizsardzības, gan AJT apsaimniekošanas efektivitātes aspektus;
* sagatavot nepieciešamo informāciju un priekšlikumus grozījumiem atjaunotajā JTP Latvijas jūras ūdeņiem saistībā ar bentisko biotopu aizsardzības teritorijām, mērķiem un pasākumiem;
* izstrādāt un īstenot jūras biotopu atjaunošanas nacionālo plānu, ietverot jūras biotopu atjaunošanas mērķus un pasākumus, un priekšlikumus stingras aizsardzības teritorijām AJT ietvaros, kas vienlaikus kalpos kā zinātniskās references teritorijas;
* izstrādāt AJT apsaimniekošanas plānam katrai AJT kvantitatīvus bentisko biotopu aizsardzības mērķus un to sasniegšanai nepieciešamos apsaimniekošanas pasākumus antropogēno slodžu novēršanai (tajā skaitā, nozīmīgu jūras invazīvo svešu sugu pārvaldībai) un efektīvai vietējo sugu aizsardzībai, lai nodrošinātu efektīvu bentisko biotopu un to sniegto ekosistēmas pakalpojumu aizsardzību.

Kā papildinošs pasākums paredzēts uzlabot informācijas bāzi par jūras ekosistēmas pakalpojumu nodrošinājumu, telpisko novērtējumu un sociālekonomisko vērtību un informācijas publisko pieejamību politikas lēmumu pieņemšanas atbalstam.

# 4.Teritoriālā perspektīva

Programmā paredzētie esošie un papildu pasākumi tiks īstenoti visā Latvijas teritorijā un EEZ. Šiem pasākumiem un to īstenošanai ir telpiska ietekme gan uz visu Baltijas jūras akvatoriju, gan Latvijas ilgtermiņa stratēģijā “Latvija 2030” definēto nacionālo interešu telpu “Baltijas jūras piekraste”, kurā ekonomiskā attīstība jālīdzsvaro ar vides aizsardzības prasībām. Piekrastes attīstības mērķi un virzieni noteikti „Piekrastes telpiskās attīstības pamatnostādnēs 2011.-2017.gadam”. Savukārt „Reģionālās politikas pamatnostādnes 2021.-2027.gadam” ņem vērā "Latvija 2030" uzstādījumus par reģionālās politikas mērķteritorijām, to izaicinājumiem un atbalsta virzieniem. Pamatnostādnes sniegs ieguldījumu arī citu "Latvija 2030" mērķu sasniegšanā.

# 5. Pasākumu programmas starptautiskā un reģionālā saskaņošana

Programmas izstrādes starptautiskā un reģionālā koordinācija tika nodrošināta, veicot informācijas apmaiņu un koordināciju ES un Baltijas jūras reģiona līmenī (*HELCOM* ietvaros), kā arī divpusēji un daudzpusēji apspriežoties ar citām valstīm, īpaši ar tām, ar kurām Latvijai ir jūras robeža. Latvijas eksperti piedalījās Eiropas Komisijas darba grupās Direktīvas kopējās ieviešanas stratēģijas ietvaros. Koordinācija jūras reģiona līmenī galvenokārt notika *HELCOM* – Direktīvas ieviešanas reģionālās platformas – darba grupās, t.sk., *HELCOM* starpsesiju darba grupā Programmu koordinētai izstrādei[[43]](#footnote-43). Dalībvalstu kopīgi izstrādātais dokuments ar reģionā kopīgi īstenojamo pasākumu plānu, kā arī aktualizētais BJRP (2021) un reģionālais Rīcības plāns jūru piesārņojošo atkritumu jomā veido Latvijas Programmas reģionālo komponenti. Detalizēta informācija sniegta EJZF projekta atskaitēs.

**6. Sabiedrības līdzdalības nodrošināšana**

Atbilstoši Direktīvas 19.panta 2.punktam un Likuma 17.pantam ir jānodrošina sabiedrības līdzdalība Programmas izstrādē un apspriešanā. Sabiedrības līdzdalība organizēta vairākos veidos:

1. konsultācijas ar iesaistīto nozaru pārstāvjiem/pusēm Programmas izstrādes gaitā, tai skaitā, EJZF projekta ietvaros;
2. Laika posmā no 2022.gada 15.novembra līdz 2022.gada 14.decembrim ar stratēģiskā ietekmes uz vidi novērtējuma (turpmāk – SIVN) ietvaros izstrādāto Vides pārskatu[[44]](#footnote-44) un Programmas projektu sabiedrība varēja iepazīties Vides pārskata izstrādātāja un VARAM tīmekļvietnēs, kā arī TAP portālā. Vides pārskata sabiedriskās apspriešanas sanāksme tika rīkota 2022.gada 5.decembrī.
3. Programmas rezultātu (tai skaitā, tās atsevišķo komponentu un novērtējumu) sabiedriskā apspriešana.

**7. Ietekmes novērtējums uz valsts un pašvaldību budžetu**

Programmas īstenošanai plānots izmantot finanšu resursus no valsts budžeta, tai skaitā, Latvijas Vides aizsardzības fonda un ES fondiem (tai skaitā, LIFE, EJZAF finansējumu Programmā ietverto izpētes pasākumu īstenošanai zināšanu un informācijas bāzes uzlabošanai).

Ministrija aktualizēs pasākumu īstenošanai nepieciešamo papildu finansējumu, veicot programmas īstenošanas starpposma novērtējumu 2025.gadā.

Programmas 1.pielikumā norādīti jūras vides mērķu sasniegšanai nepieciešamie pasākumi, t.sk., papildu pasākumi un indikatīvi finansējuma avoti.

**8**. **Pārskata sniegšanas un novērtēšanas kārtība**

Informāciju par Programmas izpildi 2022.- 2027. gadā Ministrija iekļauj saskaņā ar Ministru kabineta 2022.gada 31.augusta rīkojuma Nr.583 „Par Vides politikas pamatnostādnēm 2021.-2027.gadam” 3.punktā noteiktajā informatīvajā ziņojumā par pamatnostādņu izpildi.

2025. gadā Ministrija veic Programmas īstenošanas starpposma novērtējumu, kurā vērtē sākotnēji izvirzīto mērķu un plānoto rezultātu sasniegšanas pakāpi, paredzēto pasākumu īstenošanas progresu un publicē to Ministrijas tīmekļa vietnē.

**9. Stratēģiskais ietekmes uz vidi un pārrobežu ietekmes novērtējums**

Programmas mērķi nav pretrunā ar ES un reģionālajos attīstības plānošanas dokumentos izvirzītajiem mērķiem un Latvijas attīstības plānošanas dokumentu mērķiem.

Saskaņā ar likuma [“Par ietekmes uz vidi novērtējumu"](http://www.vidm.gov.lv/ivnvb/ivnvb/likumd/Livn_lik.htm),kā arī 2004. gada 23. marta [Ministru kabineta noteikumu Nr. 157 “Kārtība, kādā veicams ietekmes uz vidi stratēģiskais novērtējums”](http://www.vidm.gov.lv/ivnvb/ivnvb/likumd/157_2004.doc) prasībām Programmai tika veikts stratēģiskais ietekmes uz vidi novērtējums (turpmāk - SIVN)[[45]](#footnote-45). SIVN mērķis ir izvērtēt plānošanas dokumentu īstenošanas radīto iespējamo ietekmi uz vidi un iesaistīt sabiedrību dokumenta apspriešanā un lēmumu pieņemšanā, kā arī izstrādāt priekšlikumus, lai novērstu vai samazinātu iespējamo negatīvo ietekmi. SIVN ietvaros tika izstrādāts Vides pārskats, kurā definēti un novērtēti iespējamie būtiskie vides aspekti, kas saistīti ar Programmas īstenošanu, izstrādāti risinājumi būtisku ietekmju novēršanai vai samazināšanai..

Programma satur uz piesārņojuma samazināšanu vērstus, kā arī pētnieciskus un izglītojošus pasākumus, kas vides stāvokli var tikai uzlabot. Uz Programmu lielā mērā attiecināmi VPP2027 stratēģiskā ietekmes uz vidi novērtējuma (turpmāk - SIVN) Vides pārskatā[[46]](#footnote-46) izdarītie secinājumi. Jūras stratēģijas, tai skaitā, Programmas pozitīvā ietekme VPP 2027 SIVN procesā ir konstatēta tādos VPP 2027 rīcības virzienos kā “Virszemes ūdeņu ekoloģiskās kvalitātes saglabāšana un uzlabošana” un “Jūras ekosistēmas atveseļošana, ilgtspējīgi izmantojot jūras resursus un īstenojot jūras stratēģiju.”

Sabiedrības līdzdalība tika nodrošināta gan VPP2027 sadaļas „Ūdens pārvaldība un apsaimniekošana” izstrādē, gan sagatavojot VPP 2027 SIVN Vides pārskatu, gan arī Programmas sagatavošanas procesā 2020.-2021.gadā EJZF projekta ietvaros, rīkojot ekspertu tematiskās sanāksmes.

Programmas izstrāde bija koordinēta un saskaņota ar citām ES dalībvalstīm Baltijas jūras reģionā gan *HELCOM* – kā Direktīvas ieviešanas reģionālās platformas – ietvaros, gan arī sadarbojoties ar tām valstīm, ar kurām Latvijai ir jūras robeža. Starptautiskā sadarbība ne tikai uzlabo vides pasākumu efektivitāti, bet arī identificē kopīgi veicamus pasākumus, tādējādi samazinot izmaksas.

Sagaidāms, ka Programmai būs pozitīva ietekme uz jūras vides kvalitāti ārpus Latvijas jūras robežām, jo paredzēto pasākumu mērķis ir nodrošināt vides stāvokļa uzlabošanos jūras ūdeņos, samazinot piesārņojumu, kā arī pilnveidot zināšanu bāzi par jūras ekosistēmas stāvokli un to ietekmējošajiem faktoriem. Vienlaikus var prognozēt, ka arī pārrobežu ietekme uz Latvijas jūras ūdeņu stāvokli būs labvēlīga, ja tiks īstenoti kaimiņu valstu, piemēram, Lietuvas, Programmā paredzētie vides uzlabošanas pasākumi.

1. Vides politikas pamatnostādnes 2021.-2027.gadam, pieejams <http://polsis.mk.gov.lv/documents/7479> [↑](#footnote-ref-1)
2. Pieejams: http://polsis.mk.gov.lv/documents/5625 [↑](#footnote-ref-2)
3. Pieejams: https://www.varam.gov.lv/lv/juras-vides-stavokla-novertejums-2018 [↑](#footnote-ref-3)
4. AKTiiVS (2018) “Jūras vides stāvokļa novērtējums: EKONOMISKĀ UN SOCIĀLĀ ANALĪZE”, pieejams https://drive.google.com/file/d/1-LIzI4AhfZx3ebv7lEW\_OAIz53Kib-8s/view?pli=1 [↑](#footnote-ref-4)
5. Informācija par projektu: https://www.varam.gov.lv/lv/ejzf-projekts-zinasanu-uzlabosana-juras-vides-stavokla-joma [↑](#footnote-ref-5)
6. European Commission (2020) Programmes of measures and Exceptions under the Marine Strategy Framework Directive - Recommendations for implementation and reporting for the updates in the 2nd cycle. DG Environment, Brussels. (MSFD Guidance Document 10) [↑](#footnote-ref-6)
7. Informācija par projektu: https://www.varam.gov.lv/lv/ejzf-projekts-zinasanu-uzlabosana-juras-vides-stavokla-joma [↑](#footnote-ref-7)
8. Ministru kabineta rīkojums Nr. 692 (17.11.2016.) Par Valsts ilgtermiņa tematisko plānojumu Baltijas jūras piekrastes publiskās infrastruktūras attīstībai. [↑](#footnote-ref-8)
9. Ministru kabineta rīkojums Nr. 232 (21.05.2019.) JŪRAS PLĀNOJUMS 2030. Jūras plānojums Latvijas Republikas iekšējiem jūras ūdeņiem, teritoriālajai jūrai un ekskluzīvās ekonomiskās zonas ūdeņiem. [↑](#footnote-ref-9)
10. *European Commission (2020) Programmes of measures and Exceptions under the Marine Strategy Framework Directive - Recommendations for implementation and reporting for the updates in the 2nd cycle*. DG Environment, Brussels. (MSFD Guidance Document 10). [↑](#footnote-ref-10)
11. HELCOM *Group on the Implementation of the Ecosystem Approach* (GEAR). [↑](#footnote-ref-11)
12. *Joint Documentation of Regional Coordination of Programmes of Measures for the EU Marine Strategy Framework Directive in the Baltic Sea Are*a. HELCOM (2022). Pieejams <https://helcom.fi/media/publications/joint-documentation-of-regional-coordination-of-programmes-of-measures-in-the-baltic-sea-area.pdf>. [↑](#footnote-ref-12)
13. Expert network on economic and social analyses. [↑](#footnote-ref-13)
14. Apstiprinātas ar Ministru kabineta 2022. gada 30. augusta rīkojumu Nr.583 „Par Vides politikas pamatnostādnēm 2021.–2027. gadam”. Pieejams <http://polsis.mk.gov.lv/documents/7479> [↑](#footnote-ref-14)
15. *European Commission, 2019. Communication From the Commission to The European Parliament, The European Council, The Council, The European Economic and Social Committee and The Committee of the Regions: The European Green Deal. COM(2019) 640 final.* https://ec.europa.eu/info/files/communication-european-green-deal\_en [↑](#footnote-ref-15)
16. Eiropas Komisijas paziņojums Eiropas Parlamentam, Padomei Eiropas Ekonomikas un Sociālo Lietu komitejai un reģionu Komitejai „Jūras nozaru izaugsme un izaugsmes noturību veicinošās iespējas”COM(2012)494, 13.09.2013, [↑](#footnote-ref-16)
17. Latvijas nacionālā pozīcija Nr.1 Par Komisijas Paziņojumu Eiropas Parlamentam, Padomei, Eiropas Ekonomikas un Sociālo Lietu komitejai un reģionu Komitejai „Jūras nozaru izaugsme un izaugsmes noturību veicinošās iespējas” [↑](#footnote-ref-17)
18. Stratēģija apstiprināta 2009. gada oktobra Eiropadomē. Rīcības plāna aktuālā redakcija (2021.gada 15.februāris) pieejama https://www.balticsea-region-strategy.eu/attachments/article/590824/Action%20Plan%202021.PDF [↑](#footnote-ref-18)
19. *Baltic Sea Action Plan, 2021 update.* Pieejams: https://helcom.fi/wp-content/uploads/2021/10/Baltic-Sea-Action-Plan-2021-update.pdf [↑](#footnote-ref-19)
20. NAP2027 apstiprināts 02.07.2020. LR Saeimas lēmumu Nr. 418/Lm13, pieejams: https://pkc.gov.lv/sites/default/files/inline-files/NAP2027\_apstiprin%C4%81ts%20Saeim%C4%81\_1.pdf [↑](#footnote-ref-20)
21. VPP2027, 12.lpp. [↑](#footnote-ref-21)
22. Apstiprināts Ministru kabinetā 2019. gada 14. maijā, piejams https://www.varam.gov.lv/lv/juras-telpiskais-planojums [↑](#footnote-ref-22)
23. Apstiprināts ar Ministru kabineta 2011.gada 20.aprīļa rīkojumu Nr.169 „Par Piekrastes telpiskās attīstības pamatnostādnēm 2011.-2017.gadam. Informācija pieejama https://www.varam.gov.lv/lv/piekrastes-telpiskas-attistibas-pamatnostadnes [↑](#footnote-ref-23)
24. Pieņemtas ar Ministru kabineta 2019.gada 26.novembra rīkojumu Nr. 587, https://likumi.lv/ta/id/310954-par-regionalas-politikas-pamatnostadnem-2021-2027-gadam [↑](#footnote-ref-24)
25. Pieņemtas ar Ministru kabineta 2021.gada 21.oktobra rīkojumu Nr. 710. https://likumi.lv/ta/id/327053-par-transporta-attistibas-pamatnostadnem-2021-2027-gadam [↑](#footnote-ref-25)
26. Pieņemtas ar Ministru kabineta 2021.gada 22.janvāra rīkojumu Nr.45, https://likumi.lv/ta/id/320476-par-atkritumu-apsaimniekosanas-valsts-planu-20212028-gadam [↑](#footnote-ref-26)
27. ZRAP 2027 iesniegta apstiprināšanai EK 23.06.2022., pieejama https://www.zm.gov.lv/zivsaimnieciba/statiskas-lapas/ricibas-programma-zivsaimniecibas-attistibai-2021-2027-gadam?id=23594 [↑](#footnote-ref-27)
28. LHEI 2018, pieejams https://www.varam.gov.lv/lv/juras-vides-stavokla-novertejums-2018 [↑](#footnote-ref-28)
29. Polibrominētie difenilēteri (PBDE) (izmanto kā liesmu slāpētājus) un dzīvsudraba (Hg) savienojumi [↑](#footnote-ref-29)
30. Eiropas Parlamenta un Padomes Direktīva 2013/39/ES (2013. gada 12. augusts), ar ko groza Direktīvu 2000/60/EK un Direktīvu 2008/105/EK attiecībā uz prioritārajām vielām ūdens resursu politikas jomā (OV L226, 24.8.2013.) [↑](#footnote-ref-30)
31. Ministru kabineta 2010.gada 23.novembra noteikumi Nr.1071 „Prasības jūras vides stāvokļa novērtējumam, laba jūras vides stāvokļa noteikšanai un jūras vides mērķu izstrādei” [↑](#footnote-ref-31)
32. *Angl.* „*descriptor*”, saīsināti “D” saskaņā ar direktīvu 2008/56/EK [↑](#footnote-ref-32)
33. “Riska novērtējums” jāveic, salīdzinot jūras vides stāvokli „bāzes scenārijā” (BS) un LJVS. BS ietver divus elementus – (1) nozaru, kas rada slodzes, sagaidāmās attīstības tendenču novērtējumu (jo tas var mainīt nozaru radīto slodžu apjomu) un (2) „bāzes scenārija” pasākumu ieviešanas ietekmes novērtējumu. [↑](#footnote-ref-33)
34. Informācija par projektu: https://www.varam.gov.lv/lv/ejzf-projekts-zinasanu-uzlabosana-juras-vides-stavokla-joma [↑](#footnote-ref-34)
35. SIA “Procesu analīzes un izpētes centrs” pētījumā “Sanešu pārvietošanās jūrā izpēte un laba jūras vides stāvokļa kvalitatīvā raksturlieluma “Hidrogrāfiskie apstākļi” rādītāju aprobācija” (EJZAF projekta ietvaros) novērtēts sanešu pārvietošanās raksturs un ģeomorfoloģiskās izmaiņas Latvijas jurisdikcijā esošajā jūras akvatorija daļā, kā arī izstrādāti priekšlikumi piekrastes aizsardzības pasākumiem. Pieejams <https://www.varam.gov.lv/lv/media/32252/download> [↑](#footnote-ref-35)
36. Komisijas Regula (EK) Nr. 1881/2006 (2006.gada 19.decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos; Komisijas Regula (ES) 2015/1005 (2015.gada 25.jūnijs), ar ko groza Regulu (EK) Nr. 1881/2006 attiecībā uz svina maksimāli pieļaujamo koncentrāciju konkrētos pārtikas produktos; Komisijas Regula 2017/644 (2017.gada 5.aprīlis), ar ko nosaka paraugu ņemšanas un analīzes metodes dioksīnu, dioksīniem līdzīgu polihlorbifenilu (PCB) un PCB, kas nav līdzīgi dioksīniem, koncentrācijas kontrolei konkrētos pārtikas produktos un atceļ Regulu (ES) Nr. 589/2014; Komisijas Regula (ES) Nr. 488/2014 (2014.gada 12.maijs), ar ko groza Regulu (EK) Nr. 1881/2006 attiecībā uz kadmija maksimāli pieļaujamo koncentrāciju pārtikas produktos; Komisijas Ieteikums (ES) 2016/688 (2016.gada 2.maijs) par Baltijas reģionā iegūtās zivīs un zivsaimniecības produktos esošo dioksīnu un PHB monitoringu un pārvaldību. [↑](#footnote-ref-36)
37. *HELCOM, 2014. Eutrophication status of the Baltic Sea 2007-2011 - A concise thematic assessment. Baltic Sea Environment Proceedings No.143* [↑](#footnote-ref-37)
38. Ministru kabineta 2010.gada 5.janvāra noteikumi Nr.17 „Noteikumi par aizsargājamām jūras teritorijām” [↑](#footnote-ref-38)
39. <http://ec.europa.eu/environment/nature/natura2000/barometer/index_en.htm> [↑](#footnote-ref-39)
40. ibid [↑](#footnote-ref-40)
41. Informācija par projektu pieejama <https://reef.daba.gov.lv/public/lat/sakums/> [↑](#footnote-ref-41)
42. Informācija par JTP pieejama: https://www.varam.gov.lv/lv/juras-telpiskais-planojums [↑](#footnote-ref-42)
43. Joint Documentation of Regional Coordination of Programmes of Measures for the EU Marine Strategy Framework Directive in the Baltic Sea Area. HELCOM (2022). Pieejams <https://helcom.fi/media/publications/joint-documentation-of-regional-coordination-of-programmes-of-measures-in-the-baltic-sea-area.pdf> [↑](#footnote-ref-43)
44. SIVN īsteno SIA “Firma L4”. [↑](#footnote-ref-44)
45. SIVN īsteno SIA “Firma L4”. [↑](#footnote-ref-45)
46. Pieejams https://environment.lv/assets/upload/Vides%20politikas%20pamatnost/VPP2027%20SIVN%20VP%20F%20221121.pdf [↑](#footnote-ref-46)